Jeremaia
Chapter 20
Ia o Pasuri na luvei Ima na bete, o koya na turaga sa liu ena vale i Jiova, sa rogoca ni sa parofisaitaka na ka oqo o Jeremaia.
2 Sa cudruvi Jeremaia na parofita o Pasuri, ka vesuki koya ena i vesu kau sa tu mai na matamata ni koro cecere i Penijamini, sa volekata na vale i Jiova.
3 Ia ena mataka, sa qai sereki Jeremaia o Pasuri mai nai vesu kau. Sa qai tukuna vua o Jeremaia, "O Jiova sa sega ni vakatoka na yacamu o Pasuri, o Mekorimisapipi ga.
4 "Ni sa tukuna vakaoqo o Jiova, 'Raica, Au a lewa mo ka rerevaki vei iko, vei ira kece talega na wekamu: ia era na bale e nai seleiwau ni kedra meca, o na raica e matamu talega, ia o ira na Juta kecega Au na solia ki na liga i tui Papiloni, ena kauti ira vakabobula ki Papiloni, ka vakamatei ira e nai seleiwau.
5 'Ia Au na solia na kaukauwa kecega ni koro oqo, kei na kena cakacaka kecega, io, na nodra i yau kece talega na tui Juta Au na solia ki na liga ni nodra meca, era na tokitaka, ka taura, ka kauta ki Papiloni.
6 'Ia o iko, Pasuri, kei ira kece era tiko ena nomu vale, dou na la'ki vakabobulataki: ia dou na yaco ki Papiloni, ka dou na mate talega kina, ka dou na bulu kina, o iko, kei ira kecega na wekamu, o sa parofisaitaka kina na ka lasu.'"
7 Kemuni Jiova, o Ni sa rawai au sara, ia au sa rawai dina sara kina, o Ni sa kaukauwa vei kedaru, ka o Ni sa gumatua mai: au sa dredrevaki ena veisiga, era sa vakalialiai au kecega.
8 Ia ni'u a qai vosa, ka'u sa qoqolou, ka'u sa kacivaka nai, "Valavala kaukauwa kei na veivakacacani," ka ni sa yaco na vosa i Jiova me ka au sa rogo ca kina, ka dredrevaki kina ena veisiga.
9 Au a qai tukuna, "Au na sega ni cavuti Koya, se vosa tale ena Yacana." Ia na Nona vosa, sa tu e lomaqu me vaka na bukawaqa, sa sogo tu ena suiqu, ia au sa oca ni'u kinoca, ka sega ni'u rawata.
10 Ni'u sa rogoca na nodra vosa ca na lewe vuqa, "Sa vakavolivoliti au na rere!" Era tukuna, "Dou tukuna mai," Ia keitou na qai tukuna, "O ira kece na wekaqu era sa yadrava na noqu bale, ka tukuna. "Ena vecei beka o koya, keimami na qai rawai koya, ka vakayacora na neimami cudru vua."
11 Ia o Jiova ga sa tiko vata kei au me vaka e dua na qaqa rerevaki. O koya oqo era na tarabe kina era sa vakacacani au, ka ra na sega ni gumatua, era na madua vakalevu; ni ra na sega ni cakacaka yaco, na nodra madua sa sega ni mudu ena sega ni guileca.
12 Ia, oi kemuni Jiova ni lewe vuqa, o Ni sa vakatovolea na yalododonu, ka dikeva na ivi kei na loma ni tamata, me'u raica mada na Nomuni cudruvi ira ni'u sa tukuni au vei kemuni.
13 Dou sere vei Jiova, dou vakavinavinaka vei Jiova: ni sa vakabula na yalona na dravudravua mai na ligadra na daucaka ca.
14 Me ca na siga au a sucu kina, me kakua ni kalouvinaka na siga sa vakasucumi au kina o tinaqu!
15 Me ca na tamata e a tukuna vei tamaqu, "Sa sucu e dua na luvemu tagane!," ka vakamarautaki koya sara kina.
16 Ia na tamata o ya me sa vaka ga na veikoro e a vukica o Jiova, ka sega ni veivutuni; ia me rogoca o koya ka kaila ena mataka, kei na qoqolou ena siga levu,
17 Ni sa sega ni vakamatei au o koya ena siga au sa sucu kina, me sa noqui bulubulu ga o tinaqu, io na ketena me sa colati au tikoga.
18 Na cava au sa lako mai kina mai na kete me'u kunea na oca kei na rarawa, me oti ga kina na noqu siga e na madua?
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn